b"\n_START_ARTICLE_\nRamon Destorrents\n_START_SECTION_\nBiografia\n_START_PARAGRAPH_\nEs considera que es form\xc3\xa0 al taller dels Bassa, on reb\xc3\xa9 influ\xc3\xa8ncies en la representaci\xc3\xb3 dels personatges dol\xc3\xa7os i en la realitzaci\xc3\xb3 de les caracter\xc3\xadstiques formes suaus, dins la l\xc3\xadnia italog\xc3\xb2tica introdu\xc3\xafda a la Corona d'Arag\xc3\xb3 per Ferrer Bassa._NEWLINE_En morir el mestre i desapar\xc3\xa8ixer el taller dels Bassa, Destorrents \xc3\xa9s sol\xc2\xb7licitat per finalitzar els enc\xc3\xa0rrecs del rei Pere el Cerimoni\xc3\xb3s. D'aquesta manera succeeix a Ferrer Bassa i esdev\xc3\xa9 el pintor del rei. Destorrents se sent segur finalitzant enc\xc3\xa0rrecs de t\xc3\xa8cniques molt diferents: realitza retaules, il\xc2\xb7lumina llibres o decora objectes diversos, mentre que els artistes contemporanis s'estaven especialitzant cada cop m\xc3\xa9s._NEWLINE_Abans de la mort dels Bassa, el 1348,_NEWLINE_\xc3\x89s conegut sobretot per ser l'autor principal del Retaule de Santa Anna i la Mareded\xc3\xa9u per al Palau de l'Almudaina de Palma, treballant-hi entre 1353 i 1358. Per\xc3\xb2 fou encarregat en primera inst\xc3\xa0ncia a Ferrer Bassa per Pere III el Cerimoni\xc3\xb3s, poc despr\xc3\xa9s de la conquesta de l'illa el 1343. Actualment es conserva de manera fragmentada, la pe\xc3\xa7a principal, Santa Anna amb la Verge nena, al Museu Nacional d'Art Antiga o Museu das Janelas Verdes de Lisboa i un Calvari al Museu de Mallorca, cedit en dip\xc3\xb2sit per la Societat Arqueol\xc3\xb2gica Lul\xc2\xb7liana. L'any 1353 Pere III li encarregar\xc3\xa0 la conclusi\xc3\xb3 dels retaules de les capelles reials de Mallorca i Val\xc3\xa8ncia i l'any 1356, li confia la finalitzaci\xc3\xb3 del retaule de la capella reial de la Suda de Lleida. Tots aquests retaules inicialment foren adjudicats al taller dels Bassa per\xc3\xb2, Ferrer i Arnau Bassa moriren a causa de la pesta del 1348._NEWLINE_La d\xc3\xa8cada dels anys cinquanta l'obrador de Destorrents viu un moment \xc3\xa0lgid i el mestre se sap envoltar d'un equip d'alt nivell que conrea un determinat gust perqu\xc3\xa8 comparteix unes afinitats est\xc3\xa8tiques. Se succe\xc3\xafen els enc\xc3\xa0rrecs importants, l'any 1357 Destorrents encarreg\xc3\xa0 a l'escultor Pere Moragues set imatges tallades amb fusta d'\xc3\xa0lber i el mateix any va ingressar en el seu taller Pere Serra. A trav\xc3\xa9s d'ell i del seu fill, Rafael Destorrents, l'estil italo-g\xc3\xb2tic va perdurar a Catalunya fins a finals del segle XIV._NEWLINE_Alguns autors tamb\xc3\xa9 el consideren el cap del taller del Grup d'Iravals, on hauria treballat amb els germans Serra._NEWLINE_Actualment es consideren com a certes algunes not\xc3\xadcies sobre Ramon Destorrents que s'acaben a l'inici de 1362. Per\xc3\xb2 hi ha not\xc3\xadcia d'un Ramon Destorrents documentat entre 1380 i 1391, considerant-se que pot ser un membre de la seva nissaga."